**ŠTATÚT SÚŤAŽE**

Štatút súťaže sa použije pre súťaž s názvom "**Rozdávame pobyty v gospelovom hudobnom tábore"** uskutočnenú v Rádiu LUMEN. Tento štatút stanovuje podmienky pre prihlásenie, účasť, získanie a odovzdanie výhry v súťaži a popisuje pravidlá súťaže ako aj práva a povinnosti súťažiacich.

**I. Účasť v súťaži**

Súťaž "**Rozdávame pobyty v gospelovom hudobnom tábore"** je určená poslucháčom Rádia LUMEN. Do súťaže sa nesmú zapájať zamestnanci spoločnosti prevádzkujúcich vysielanie Rádia LUMEN a spolupracujúce osoby a ich rodinní príslušníci, obchodní partneri, ktorí výhry do súťaže venujú, resp. súťaž usporiadávajú, organizujú, sprostredkujú, sponzorujú, technicky zabezpečujú alebo inak vykonávajú. Súťaže sa môže zúčastniť každá fyzická osoba, ktorá splní všetky podmienky súťaže zverejnené vo vysielaní, alebo na webovej stránke www.lumen.sk. Osoby mladšie ako 18 rokov musia byť zastúpené zákonným zástupcom. Súťaž sa na základe týchto všeobecných a osobitných podmienok uskutoční na území Slovenskej republiky.

**II. Začiatok a ukončenie súťaže**

Súťaž s názvom **"Rozdávame pobyty v gospelovom hudobnom tábore"** sa uskutoční vo vysielaní Rádia Lumen od 07.05.2018 do 01.06.2018.

**III. Výhry**

Súťažiaci môže vyhrať maximálne raz za celé obdobie trvania súťaže a to **7-dňový pobyt v gospelovom hudobnom tábore**, ktorý sa bude konať v dňoch od 05.08. do 11.08.2018 v Tatranskej Lesnej. Štyri pobyty v celkovej hodnote 1036€ sú určené pre deti vo veku od 8-14 rokov.

**IV. Pravidlá súťaže**

**1. pobyt v tábore** odsúťažíme vo vysielaní Rádia Lumen v priebehu týždňa od 7. do 13. mája vo Svetielku. Každý pracovný deň odznejú 3 informácie o hudobnom hosťovi tábora Sime Martausovej a samotnom tábore. Vo Sviatočnom svetielku v nedeľu 13. 5. 2018 sa traja poslucháči môžu zapojiť do vedomostného kvízu. Výhercom sa stane ten súťažiaci, ktorý získa najviac správnych odpovedí.

**2. pobyt v tábore** odsúťažíme v priebehu týždňa od 14. do 20. mája 2018. V Lumenáde, Lumenfóre a Svetielku vám niekoľkokrát pustíme hudobnú ukážku. Vašou úlohou bude správne identifikovať pieseň od hudobného hosťa tohtoročného tábora Simy Martausovej ukrytú v ukážke. Výhercom sa stane poslucháč, ktorý sa dotelefonuje do Svetielka, keď začuje výzvu od moderátorov a na prvýkrát povie správny a kompletný názov piesne, ktorá sa skrýva v ukážkach. Táto výzva na súťaženie o pobyt v tábore môže prísť v ktoromkoľvek Svetielku jednak počas pracovných dní vždy po 16:00 alebo aj v nedeľnom Sviatočnom svetielku so začiatkom o 8:30. V prípade nesprávnej odpovede bude nasledovať rovnaká možnosť pre ďalšieho telefonujúceho poslucháča opäť po náhodne načasovanej výzve moderátorov v živom vysielaní.

**3. pobyt v tábore** môže získať niekto z poslucháčov v priebehu týždňa 21.-27.5.2018. Súťaž bude taktiež prebiehať v dennom prúdovom vysielaní – v Lumenáde, Lumenfóre a vo Svetielku a súťažná úloha bude rovnaká ako predošlý týždeň. Výhercom sa stane poslucháč, ktorý sa dotelefonuje do Svetielka v zatiaľ bližšie nešpecifikovaný deň v rámci toho týždňa po výzve moderátorov na zatelefonovanie správnej odpovede do vysielania. Samozrejme musí na prvýkrát povedať správne celý názov piesne, ktorá sa skrýva v ukážkach.

**4. pobyt v tábore** budú mať možnosť získať účastníci 1. júna. Meno výhercu vyhlásime počas Lumenády od 6:00 do 11:00.

**V. Podmienky získania a odovzdania výhry**

Výhercom sa stane osoba/osoby, ktorá/é riadne a najúspešnejšie splnila/i všetky podmienky súťaže, stanovenou formou poskytla/i údaje na riadnu a nezameniteľnú identifikáciu svojej osoby na účely realizácie práv a povinností podľa týchto podmienok a bola/i za výhercu podľa podmienok súťaže vyhlásená/é. **Ak sa výherca nemôže, alebo sa rozhodne z vlastnej vôle neabsolvovať pobyt v gospelovom hudobnom tábore o cene rozhodne organizátor tábora v zastúpení Lukáš Marťák.** Mená právoplatných výhercov vyhlási zriaďovateľ súťaže vo vysielaní Rádia Lumen. Mená výhercov poskytne organizátorovi tábora najneskôr do 7 pracovných dní od vyhlásenia výhry. Nárok na výhru zaniká v prípade, ak výherca poruší akúkoľvek povinnosť určenú všeobecnými, osobitnými podmienkami súťaže, alebo koná v rozpore s dobrými mravmi (poskytol nepravdivé údaje, získal výhru podvodným konaním….), ak si výhru neprebral v stanovenej alebo dohodnutej lehote. Účasťou v súťaži súhlasí s týmito všeobecnými ako aj osobitnými podmienkami súťaže. Nadobudnutá výhra je zdaniteľná podľa platných právnych predpisov dane z príjmu SR. Všetky ostatné poplatkové povinnosti, ktoré sa môžu prípadne vzťahovať na nadobudnutie výhry výhercom, sú hradené výhercom v celej zákonom stanovenej výške.

**VI. Ochrana osobných údajov**

Poslucháči prihlásením sa do súťaže a splnením jej podmienok dávajú Rádiu LUMEN a PRE LUMEN n.o. svoj výslovný súhlas so spracovaním osobných údajov, ktorými sú poskytnuté identifikačné údaje účastníka súťaže (meno, priezvisko, emailová adresa, telefónne číslo), ako aj so spracovaním údajov za účelom realizácie súťaže a odovzdania výhry v priebehu súťaže a po jej skončení. Tieto osobné údaje môžu byť spracované pre účely realizácie súťaže a odovzdania výhry, t.j. pre potreby riadneho plnenia záväzkov vyplývajúcich zo všeobecných a osobitných podmienok súťaže a pre potreby riadneho plnenia záväzkov vyplývajúcich zo všeobecných a osobitných podmienok súťaže a pre potreby riadnej identifikácie účastníka súťaže. Účastník súťaže súhlasí najmä so zaznamenaním osobných údajov do písomnej alebo elektronickej formy, a aby boli tieto údaje uchované, a ďalej používané v prípade potreby a v rozsahu nevyhnutnom pre prevádzkovanie súťaže, prípadne odovzdané partnerom dodávajúcim výhry (tovar, služby, výhody, bonusy, atď…), organizátorom, usporiadateľom, sponzorom, iným realizátorom súťaží a ich spolupracujúcim osobám. Súhlas so spracovaním osobných údajov platný počas trvania súťaže a po jej skončení na čas odovzdania výhry a zistenia dodržania týchto a osobitných podmienok súťaže je neodvolateľný. Rádio LUMEN a PRE LUMEN n.o. si vyhradzuje právo na používanie takto zistených údajov aj na ďalšie/iné marketingové účely rádia. Tento súhlas je možné kedykoľvek písomne odvolať prostredníctvom oznámenia adresovanému zriaďovateľom súťaže. Rádio LUMEN a PRE LUMEN n.o. zodpovedá za bezpečnosť osobných údajov a dodržiavanie povinnosti podľa zákona č. 18/2018 Z. z. o ochrane osobných údajov a o zmene a doplnení niektorých zákonov a  NARIADENIA EURÓPSKEHO PARLAMENTU A RADY (EÚ) 2016/679.Výhra a výhody získané v súťaži nie sú právne vymáhateľné a rádio si vyhradzuje pre prípad podozrenia z porušovania týchto a osobitných podmienok súťaže, najmä pre prípad získavania výhier v rozpore so všeobecnými a osobitnými podmienkami a dobrými mravmi, zneužívania mechanizmu a výhod súťaže, právo poslucháčovi odmietnuť možnosť účasti v súťaži a právo výhercovi výhru neposkytnúť, a to aj so spätnou účinnosťou. Rádio LUMEN si vyhradzuje právo na úpravu všeobecných podmienok z dôvodov obchodných, zapríčinených treťou osobou alebo vyššou mocou. Rádio LUMEN si vyhradzuje právo pravidlá súťaže kedykoľvek zmeniť, súťaž skrátiť, predĺžiť či bez náhrady ukončiť. Rádio LUMEN sa zaväzuje v dostatočnom predstihu informovať poslucháčov o všetkých zmenách. Tieto všeobecné podmienky vstupujú do platnosti 07.05.2018.

**VII. Propagácia súťaže**

Zverejnenie a propagácia súťaže trvá od 07. 05. 2018 do 1.6.2018 vo vysielaní Rádia Lumen a na lumen.sk.

**VIII. Záverečné ustanovenia**

Tento štatút je uložený v sídle Zriaďovateľa súťaže. Každý, kto preukáže právny záujem, je oprávnený nahliadnuť do tohto štatútu u Zriaďovateľa súťaže. Štatút súťaže nadobúda platnosť a účinnosť dňom jeho podpísania štatutárnym orgánom u Zriaďovateľa súťaže. Právne vzťahy, ktoré nie sú upravené týmto štatútom, sa spravujú primerane príslušnými ustanoveniami zákona č. 40/1964 Zb. Občiansky zákonník v znení neskorších predpisov.

V Bratislave dňa 07.05.2018